Petrák, Ľubomír, poslanec NR SR (2016-02-11):
Ďakujem pekne za slovo. Takže, aby kolegovia nemali obavy, že nebudú môcť teraz reagovať na predložený návrh uznesenia, mám návrh uznesenia, ktoré o chvíľu prednesiem, tak vystupujem, aby naň mohol zareagovať aj pán poslanec Viskupič, aj pán poslanec Poliačik. Ale najskôr ešte zareagujem na jednu vec z rozpravy. Vo svojom vystúpení sa pán poslanec Abrhan dožadoval informácie ako, to stojí s peniazmi Metodicko-pedagogického centra. Mám pred sebou uznesenie Polície Českej republiky z 10. februára 2016, ktoré mi dal pán minister školstva, v ktorom sa hovorí, že o predchádzajúcom súhlase štátneho zástupcu sa ruší zaistenie peňažných prostriedkov na účtoch bánk, je tu vymenovaných päť bánk, lebo pominuli dôvody zaistenia peňažných prostriedkov na účtoch týchto bánk pre účely trestného konania. O vlastníckom práve Metodicko-pedagogického centra nie sú pochyby a tie finančné prostriedky budú vrátené majiteľovi, Metodicko-pedagogickému centru. Keďže sme tu boli obviňovaní zo všetkého možného, z manipulácie s políciou verím, že nikto si naivne nemyslí v tejto sále ani na Slovensku, že dokonca ovládame aj českú políciu a že za účelom konania tejto mimoriadnej schôdze tam prijali takéto uznesenie. Takže, páni a dámy, ktorí ste sa pýtali na to, kde sú tie finančné prostriedky. Finančné prostriedky budú v krátkej dobe vrátené Slovenskej republike na účet Metodicko-pedagogického centra. Ja som rád, že môžem túto skutočnosť oznámiť pánom poslancom za KDH, ktorí sa pred chvíľočkou začali vracať z predvolebného mítingu z Nových Zámkov, a verím, že majú priestor sa zaoberať aj otázkami problémov v školstve a nielen predvolebnými mítingami. A teraz to dlho očakávané uznesenie, ktoré znie: Návrh na uznesenie Národnej rady Slovenskej republiky z februára podľa dátumu, dátum jeho schválenia sa doplní, k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k riešeniu krízovej situácie v školstve a k prijatiu opatrení na dlhodobé a udržateľné zlepšenie školstva (tlač1872). Národná rada Slovenskej republiky A. konštatuje, že 1. kvalitné vzdelávanie je jedným zo základných pilierov každého vyspelého štátu, 2. riešenie problémov v školstve nahromadených za obdobie samostatnosti Slovenska vyžaduje pokračovanie v začatých systémových zmenách v školstve naprieč celým politickým spektrom, 3. konsolidácia verejných financií v tomto volebnom období vytvorila systémové predpoklady na dlhodobo udržateľné financovanie školstva a vedy na Slovensku, B. vyzýva všetky politické strany kandidujúce vo voľbách do Národnej rady Slovenskej republiky v roku 2016, aby deklarovali verejný záväzok 1. prijať po voľbách v Národnej rade Slovenskej republiky Národný vzdelávací program na roky 2016 až 2024, ktorý bude vychádzať zo správy o stave školstva na Slovensku a o systémových krokoch na podporu jeho ďalšieho rozvoja vrátane cieľov vzdelávania, konkrétnych krokov na ich dosiahnutie, ako aj časového harmonogramu a finančného zabezpečenia na dosiahnutie jednotlivých úloh, 2. garantovať efektívny, spravodlivý a transparentný systém financovania školstva, 3. prijať po predchádzajúcej celospoločenskej diskusii v Národnej rade Slovenskej republiky zákony o financovaní regionálneho školstva, vysokého školstva, vedy a výskumu v súlade s metodikou a odporúčaniami OECD, 4. prijať v Národnej rade Slovenskej republiky novelu zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, 5. prijať v Národnej rade Slovenskej republiky novelu zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov, ktorou sa komplexne prehodnotí systém kontinuálneho vzdelávania, 6. dofinancovať modernizačný dlh škôl a školských zariadení vzniknutý nerovnakým prístupom k čerpaniu štrukturálnych fondov Európskej únie, 7. každoročne vypracovať, zverejniť a prerokovať v Národnej rade Slovenskej republiky výročnú správu o stave školstva v Slovenskej republike a plnení Národného vzdelávacieho programu na roky 2016 až 2024 s návrhom konkrétnych krokov na zlepšenie situácie v nasledujúcom roku. Dámy a páni, to je znenie návrhu uznesenia. Ak niekto sa pýta, prečo sú tieto slová alebo je táto výzva adresovaná všetkým politickým stranám, vyplýva to aj z môjho vystúpenia v tejto rozprave, kde je potrebné dať odpovede na niektoré otázky. A vyplýva to aj zo slov, ktoré povedal pán prezident Slovenskej republiky na prijatí učiteľov, myslím, 28. januára, ktorý povedal, že otázky na riešenie problémov v školstve by mali byť adresované všetkým politickým stranám, ktoré sa zúčastnia volieb. Plníme tak len to, čo povedala aj hlava tohto štátu. Ďakujem pekne.